**Cu degetele zbârcite pun semn**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

giulgiul nopții se întinde

peste sângele fierbinte

păcură de aur moale

curge prin desișul ierbii

cruci lângă morminte goale

tăinuiesc despre istorii

caiere de fum se-ncurcă

prin tuneluri de năpârcă

și din adâncime, norii

se târăsc spre turle sure

hoardele de ciori aleargă

peste vârfuri de pădure

pe sub galben palantir

apele se scurg a mir

toată valea stă să plângă

eu o strâng la pieptul meu

și cu mâna tremurândă

o așez în partea stângă

18 ianuarie 2019, Constanța